Source: http://forumallinfo.ro/viewtopic.php?t=1930&p=2001
Timestamp: 2019-11-22 20:13:08+00:00
Document Index: 13459545

Matched Legal Cases: ['CSM ', 'CSM ', 'CSM ', 'CSM ', 'CSM ', 'CSM ', 'CSM ', 'CSM ', 'CSM ', 'CSM ']

Victor Alistar și Romeu Chelariu, aleși membri CSM din partea societății civile, CSM în formulă completă - ForumAllInfo
Victor Alistar și Romeu Chelariu, aleși membri CSM din partea societății civile, CSM în formulă completă
Mesajde ForumAllInfo » Lun Sep 11, 2017 11:42 am
Victor Alistar și Romeu Chelariu, aleși membri CSM din partea societății civile
Victor Alistar a primit 78 de voturi pentru și 43 împotrivă, iar Romeu Chelariu — 85 de voturi pentru și 36 împotrivă.
Din cei 12 candidați înscriși, care au îndeplinit condițiile legale și au fost votați de plenul Senatului, doar Alistar și Chelariu au întrunit votul majorității senatorilor prezenți.
Cei 12 candidați au fost: Victor Alistar, Răzvan Codru Vrabie, Romeu Chelariu, Florin Negoiță, Virgil Melnic, Radu Cornel Andreica, Elena Iulia Ștefănescu, Radu Ioan Motica, Antonie Popescu, Florin Sandu, Artin Sarchizian, Aurelian Cătălin Trăistaru.
Din CSM fac parte doi reprezentanți ai societății civile, plenul Senatului validând prin vot membrii acestui for pe baza unui raport întocmit de Comisia juridică.
Victor Alistar a fost propus pentru funcția de membru al CSM de Transparency International România și susținut de Asociația Magistraților din România, iar Romeu Chelariu a fost propus și susținut pentru CSM de Fundația "Camera de Arbitraj și Mediere".
Potrivit legii, pot fi membri din partea societății civile în CSM specialiști în drept, cu o vechime de cel puțin șapte ani în activitatea juridică, ce se bucură de înaltă reputație profesională și morală și nu sunt membri ai vreunui partid politic.
Procedura de alegere a doi reprezentanți ai societății civile în CSM a fost reluată de Senat pe 13 martie, după ce senatorii nu au ales niciun candidat în ședința plenului din 7 martie. Nouă din cele 12 persoane înscrise în noiembrie 2016 și-au depus din nou candidatura în primăvara acestui an.
Acum, Consiliul Superior al Magistraturii este în componenţă completă, de 19 membri: nouă judecători, aleşi de adunările generale ale judecătorilor (doi de la ICCJ, trei de la curţile de apel, doi de la tribunale, doi de la judecătorii), cinci procurori, aleşi de adunările generale ale procurorilor (unul de la Parchetul instanţei supreme, unul de la parchetele de pe lângă curţile de apel, doi de la parchetele de pe lângă tribunale şi unul de la parchetele de pe lângă judecătorii), preşedintele Înaltei Curţi de Casaţie şi Justiţie - membru de drept, procurorul general de la Parchetul de pe lângă Înalta Curte de Casaţie şi Justiţie - membru de drept, ministrul Justiţiei - membru de drept şi doi reprezentanţi ai societăţii civile - desemnaţi prin vot de către Senat.